Lisensavdelingen: Bra ikke alle betaler slik

BETALTE SLIK: En hel haug med 50-øringer kom i posten til Lisensavdelingen i NRK. 50-øringer er fra 1. mai i år ikke lenger gangbar mynt. ILLUSTRASJONSFOTO: TERJE MORTENSEN / VG

Betalte NRK-lisensen med 11 kilo 50-øringer

(VG Nett) Da Tromsø-mannen skulle si opp NRK-lisensen, sendte han like godt en svart plastsekk med nesten 3000 50-øringer.

Dyveke Nilssen

Tim Peters

Oppdatert 27. mars 2012

Artikkelen er over åtte år gammel

Lisensavdelingen i Mo i Rana har aldri før mottatt en lignende betaling for lisensavgiften, skriver nrk.no.

Mens de aller fleste lisensbetalere bruker nettbanken til å betale avgiften som i år er på 2580,12 kroner, valgte Tromsø-mannen 50-øringer.

- Det var morsomt, men det er bra alle ikke betaler på denne måten, sier Audun Strand i Lisensavdelingen muntert til VG Nett.

- Vi har tatt imot pengene som vi er pliktig til å gjøre, men det har tatt litt ekstra tid.

Har du betalt regninger på en kreativ måte? Tips VG Netts journalist her!

Betalte for mye

Lisensavdelingen måtte ta den 11 kilo tunge posen med til banken for å telle myntene.

Der lå det hele 2999 av dem, som til sammen utgjorde 1499,50 kroner. Det var 30 kroner mer enn det avsenderen skyldte i lisens- og tilleggsavgift.

- Får han pengene tilbake?

- Vi har ikke tatt stilling til det, men det normale er at man får tilbake dersom man har betalt for mye, sier Strand.

I posen var det også et brev der lisensbetaleren høflig sa opp lisensavgiften. For å sende den rekordtunge betalingen hadde han betalt 255 kroner i porto.

Frimerker

Mannen brukte også anledningen til å si opp lisensen videre.

- Hvorfor tror du lisensbetaleren har valgt å legge så mye arbeid i å betale?

- Det vet jeg ikke, men det kan være han synes det var litt morsomt han også, tror Strand.

Han forteller at det ikke er første gang folk har vært kreative i valg av betaling av den årlige avgiften.

- Tidligere var det også noen som gjorde opp med frimerker, ler han.

OBS!Flere lesere har gjort oss oppmerksom på er man ikke er pliktig til å ta mot en slik betaling. Ifølge sentralbankloven er «Ingen er pliktig til i én betaling å ta imot mer enn femogtyve mynter av hver enhet».

Publisert: 27.03.12 kl. 16:08 Oppdatert: 27.03.12 kl. 20:11

Mer om Utrolige historier